
Mi az a magpapír?
A magpapír lényege, hogy egy papírlapba vetőmagok vannak beledolgozva. Ebből a papírból levágunk vagy letépünk egy akkora darabot, amekkorára szükségünk van, lefektetjük egy virágcserép földjére és enyhén betakargatjuk földdel. Jól belocsoljuk. Legyen meleg helyen, de ne tűző napon! Figyeljünk rá, hogy ne száradjon ki a földje! Hamarosan gyönyörködhetünk a kikelt növénykékben.

Hogyan tudtok magpapírt készíteni?
Szükségetek lesz a következőkre:
· papír tojástartó (vagy WC-papír, újságpapír)
· tetszés szerinti magok (virágmagok, fűszernövények magjai, egyéb vetőmagok)
· turmix gép vagy aprító
· nyújtófa
· sütőpapír
· koszolható konyharuha, vagy bármilyen jó nedvszívó anyag

Az elkészítés menete
1) Tépjétek darabokra a papírjaitokat és áztassátok be egy éjszakára bő vízbe! (Egy 10-es tojástartó két-három gyereknek elég.) 
Ha egy nagy tésztaszűrőbe helyezitek a darabokat, könnyebb másnap a papírt kihalászni.
2) Másnap tegyétek át az ázott papírt a turmixgépbe és öntsétek fel bőségesen az áztatóvízzel! Ha kevés vizet használtok, a gép nem tud dolgozni a masszával.
3) A leturmixolt pépet tegyétek egy tésztaszűrőbe fektetett konyharuhára és nyomkodjátok ki belőle a felesleges vizet! Ne legyen ekkor még csontszáraz!
4) Osszátok szét a pépet annyi részre, ahányan vagytok! 
5) Mindenki tegye sütőpapírra a saját adag masszáját és alakítsa az általa kívánt formára! 
6) Kissé nyomkodjátok le és szórjátok rá a magokat! A tetejére tegyétek rá a konyharuhát és ezen keresztül a nyújtófával hengereljétek! Ennek elsősorban az a célja, hogy a virágmagok beleragadjanak a papírmasszába, illetve tömörödjön a szerkezete, hogy száradás után ne törjön könnyen el. Hengerelés után szükséges még egy formázás, hogy szép legyen a végeredmény.
Ezek után tegyétek félre száradni! Ne tegyétek nagyon meleg helyre (sütő, radiátor), hogy a magok ne károsodjanak!

Mire tudjátok használni?
Ezzel a módszerrel ajándékba is készíthettek magpapírt Anyák napjára, Valentin napra vagy egyéb alkalmakra. Ha ajándékba készül, ételfestékkel vagy tojásfestékkel akár színezhetitek is a papírmasszát hengerelés előtt. 

Jó munkát kívánunk!
Forrás: https://www.csinald-magad.hu

